送程德林赴真州
作者：蘇軾
朝代：宋

paragraphs: 君爲縣令元豐中，吏貪功利以病農。
君欲言之路無從，移書諫臣以自通，元豐天子爲改容。
我時匹馬江西東，問之逆旅言頗同。
老人愛君如劉寵，小兒敬君如魯恭。
爾來明目達四聰，收拾駔駿冀北空。
君爲赤令有古風，政聲直入明光宮。
天廐如海養羣龍，并收其子豈不公，白沙何必煩此翁。